system
Răspunde în limba română, în stilul Wikipedia, cat mai corect gramatical.
user
Dă-mi un rezumat despre Cei ce ne-au dat nume.
assistant
Cei ce ne-au dat nume este primul LP al formației Phoenix, editat în anul 1972 la casa de discuri Electrecord. De asemenea, acest album reprezintă primul LP din rock-ul românesc imprimat pe disc de vinil de 12" (30 cm).

Prezentare
Așa cum este prezentat eufemistic pe copertă, discul conține, pe o față, „o selecție” a unor piese dintr-o lucrare mai amplă, pe care formația o prezenta în concerte și, pe cealaltă față, două piese compuse în aceeași perioadă: „Negru Vodă” și „Pseudo-Morgana”. Ideea acestui material a fost sugerată liderului formației de decizia lui Nicolae Ceaușescu, din aprilie 1971, că de atunci înainte toate producțiile culturale să aibă filon folcloric. 

Împreună cu basistul și compozitorul Josef Kappl, Nicu Covaci a prelucrat o serie de teme populare, dorind să înglobeze în viitorul spectacol datini de nuntă și de înmormântare, datini de peste an.

Dar anumite teme, considerate „tabu” în acele vremuri din România comunistă au dus la cenzurarea materialului, astfel încât dintr-un dublu LP s-a ajuns la unul simplu. Au fost scoase piese precum „Vișina”, „Cei ce ne-au dat nume”, „Cocoșii negri” (un scurt fragment din această melodie poate fi auzit în filmul Nemuritorii, în regia lui Sergiu Nicolaescu, 1974) sau chiar un fragment recitat de Diogene (Lelu) Bihoi. Cu toate acestea, încă mai există o înregistrare audio a unuia dintre concerte, datând din anul 1971. 

Textele de pe acest album, în majoritate populare, au fost completate de Victor Cârcu „cu atâta sensibilitate, încât este greu de deosebit care dintre strofe sunt originale și care au fost scrise pentru noi.”

Coperta originală a fost creată de Valeriu Sepi și prietena acestuia, Lili, ambii studenți la Arte Plastice. Pregătită pentru un dublu LP, pe prima față a apărut, în roșu, pasărea phoenix, iar în interior a fost folosită, drept fundal, imaginea unei frize sculptate de Nicu Covaci într-un mal de lut împietrit al Timișului. În partea superioară, se aflau fotografiile membrilor formației (de la stânga la dreapta: Sepi, Kappl, Covaci, Baniciu, Petrescu), puternic solarizate, astfel încât să nu li se vadă părul și bărbile și să poată trece de cenzură. Dedesubt, în apele Timișului se înfiripa o scenă dintr-un concert. După lansarea albumului în câteva mii de exemplare, ediția a doua a fost privată de această copertă, cea nouă având scris pe ea doar „Phoenix”, cu albastru, fără text de prezentare pe spate. Albumul a mai fost reeditat pe disc de vinil în 1992, cu o copertă nouă, și în 1999 pe compact disc. De asemenea, a beneficiat și de o ediție poloneză, limitată, scoasă la casa de discuri Polskie Wydawnictwo Muzyczne în decembrie 1998 (care mai conține în plus și piesele „Mamă, mamă” și „Te întreb pe tine, soare...”, extrase de pe EP-ul din 1973).

Piese
Fața A:
1. Ciclul anotimpurilor
A. Preludiu 
- A oilor 1:05
- Jocul timpului 3:20
B. Primăvara 
- Introducere 1:01
- Păpărugă 2:35
C. Vara 4:20
D. Toamna 4:31
E. Iarna
- Introducere 1:15
- Jocul caprelor 1:31
2. Nunta 4:18

Fața B:
3. Negru Vodă - baladă 14:55
4. Pseudo-Morgana 6:47

Muzică: prelucrări folclorice de Nicolae Covaci (1A1, 1B2, 1E1, 1E2) și Josef Kappl (1B1 , 1E1); compoziții de Nicolae Covaci (1A2, 1C, 1D, 2, 3, 4)
Versuri: Victor Cârcu (1C, 1D, 1E1, 2); George Topîrceanu (1D); texte populare (1B2, 3)

Componența formației
 Nicolae Covaci – chitară solo, double-six, fluier, percuție, voce
 Mircea Baniciu – solist vocal, chitară acompaniament, double-six, percuție
 Iosif Kappl – chitară bas, vioară, percuție, voce
 Costin Petrescu – baterie
 Valeriu Sepi – percuție

Versuri din piesele tăiate de cenzură

Note

Bibliografie
 Covaci, Nicolae. Phoenix, însă eu..., Editura Nemira, București, 1994. ISBN 973-369-009-8

Vezi și
 Sinteza Rapsodia—Anotimpurile

Legături externe
 Pagina albumului Cei ce ne-au dat nume pe site-ul Discogs.com
 Plămădeală, Mihai. Recenzia albumului Cei ce ne-au dat nume, articol publicat pe site-ul Muzici și faze  (1 septembrie 2002)
 Recenzia albumului Cei ce ne-au dat nume, articol publicat pe site-ul Romania Rock (1 decembrie 2018)

Albume muzicale Phoenix
Albume din 1972
Albume rock
Discuri Electrecord LP (30 cm)
Discuri Electrecord cu muzică de divertisment